Source: http://www.bihon.ro/csm-digi-eliminata-prematur-din-cupa/1519216
Timestamp: 2019-03-22 23:01:33+00:00

Document:
CSM Digi, eliminată prematur din cupă - BIHON
CSM Digi, eliminată prematur din cupă
29. martie 2015 15:25
CSM Digi a fost învinsă de Steaua cu scorul de 11-8 în semifinalele Cupei României.
POLO. Multipla campioană CSM Digi nu a avut succes în ediţia 2015 a Cupei României, fiind eliminată de Steaua, după un meci dezamăgitor. Cele două echipe au ajuns să se întâlnească în această fază, după victoria surprinzătoare a Sportului Studenţesc Corona în faţa Stelei, în cadrul Grupei B.
În precedentele întâlniri directe din Superliga Naţională, CSM Digi a jucat foarte slab în primul meci cu Steaua, reuşind însă să întoarcă situaţia în cea de-a doua partidă. Dar spre deosebire de campionat, Cupa României nu a oferit a doua şansă echipei noastre, care s-a văzut astfel nevoită să părăsească prematur competiţia.
CSM Digi ratează cupa pentru a doua oară în ultimii nouă ani, perioadă în care şi-a adjudecat de fiecare dată titlul naţional. Pierderea unui trofeu nu poate fi considerată desigur un motiv de satisfacţie, dar nici nu trebuie dramatizată prea tare. Ceea ce îngrijorează cel mai mult este însă prestaţia extrem de modestă şi forma sub aşteptări în care s-a aflat echipa noastră exact înaintea turneului play-off. CSM Digi nu arătat deloc ca o pretendentă la titlul ediţiei şi la câştigarea cupei.
Din nou fără Korolja
Steaua a dominat cu multă autoritate semifinala, aflându-se la conducere pe tot parcursul întâlnirii. Militarii au avut avantaje de două, trei sau chiar patru goluri pe tabelă, orădenii fiind nevoiţi în permanenţă să alerge după egalare.
Echipa noastră a dat speranţe de revenire la finele sfertului doi, când a înscris două goluri consecutive prin Cupic şi Negrean, scor 5-6, reuşind apoi să egaleze imediat după pauză prin Popoviciu, scor 6-6. Campionii nu au ştiut însă să profite de momentul favorabil, încasând rapid două goluri. Jocul nostru defensiv a fost sub aşteptări, apărarea fiind făcută de câteva ori şah-mat, la capătul unor combinaţii în care steliştii rămâneau singuri cu portarul.
Pjetlovic n-a fost nici el în cea mai bună zi, nemaiavând paradele cu care ne obişnuise în trecut. Dar probleme au existat nu numai în apărare, ci şi în faza de atac, unde orădenii s-au apropiat cu greu de poarta inspiratului Drăguşin, fiind ţinuţi la mare distanţă de poartă de agresiva defensivă a Stelei. Absenţa lui Milos Korolja (bolnav) s-a resimţit din plin.
De altfel, angajarea centrului n-a adus mai nimic în jocul nostru ofensiv, aceste faze fiind sancţionate cu regularitate cu fault de cei doi arbitri.
CSM Digi a cedat complet în ultimul sfert, când Steaua s-a desprins la patru goluri, scor 7-11.
Scorul final, 8-11, constituie un serios semnal de alarmă pentru echipa noastră, înanite de startul play-off-ului. Formaţia orădeană trebuie să-şi strângă rândurile şi să se mobilizeze, pentru a nu compromite sezonul.
CSM Digi – Steaua 8-11 (1-3, 4-3, 1-2, 2-3)
CSM Digi: Pjetlovic, D. Creţu – portari; R. Szabó 1, Negrean 4, Alexa, Popoviciu 1, Freundlich, Cupic 1, A. Creţu, Dunca, R. Georgescu, Kádár 1, B. Câmpianu. Antrenor: Dorin Costrăş.
Steaua: Drăguşin, Florea – portari; Giuclea, M. Gheorghe 1, Diaconu 2, Chioveanu 1, Filipovic 1, Nastran, Randjic 2, Robu 1, Ghiban 2, Goanţă, Teohari 1. Antrenor: Ionuţ Angelescu.
Arbitri: Dragoş Oprea (Bucureşti), Mihnea Alexandrescu (Cluj-Napoca).
Superiorităţi numerice: 13 (5) – 11 (2).
Taguri: csm digi oradea, cupa romaniei, polo, steaua

References: CSM 

CSM 
 CSM 
 CSM 

CSM 
 CSM 

CSM 

CSM 

CSM 
 csm